กสิกรชูกองอสังหาฯหนีหุ้นผันผวน
บลจ.กสิกรไทย ชูกองทุนอสังหาฯ ทางเลือกลงทุน ท่ามกลางเศรษฐกิจและหุ้นผันผวน ชี้ปันผลสม่ำเสมอ
1 ก.ย. 2558

บลจ.กสิกรไทย ชูกองทุนอสังหาฯ ทางเลือกลงทุน ท่ามกลางเศรษฐกิจและหุ้นผันผวน ชี้ปันผลสม่ำเสมอ
นายพงศ์พิเชษฐ์  นานานุกูล  กรรมการผู้จัดการ  บริษัทหลักทรัพย์จัดการกองทุน (บลจ.) กสิกรไทย เปิดเผยว่า ในภาวะเศรษฐกิจปัจจุบันและสถานการณ์ตลาดหุ้นที่มีความผันผวนค่อนข้างสูง กองทุนอสังหาริมทรัพย์เป็นทางเลือกของการลงทุนรูปแบบหนึ่งที่น่าสนใจ และเป็นสินทรัพย์ที่ผู้ลงทุนควรจะมีไว้อยู่ในพอร์ตโฟลิโอ เพราะมีแนวโน้มที่จะให้ผลตอบแทนสม่ำเสมอในรูปแบบของเงินปันผล เนื่องจากกองทุนอสังหาริมทรัพย์ส่วนใหญ่เป็นการลงทุนในสินทรัพย์ที่มีรายได้ที่แน่นอน โดยเฉพาะรายได้หลักที่มาจากค่าเช่า 
"แม้ในภาวะที่ตลาดหุ้นมีความผันผวนหรือช่วงที่ราคาหุ้นปรับตัวลดลงอันเกิดจากการซื้อขายในตลาด กองทุนก็ยังมีความสามารถในการสร้างรายได้อย่างต่อเนื่อง โดยที่ปัจจัยพื้นฐานของกิจการไม่ได้มีการเปลี่ยนแปลง  นอกจากนี้การที่ราคาหุ้นในตลาดที่ปรับตัวลดลง ยังมองว่าเป็นโอกาสที่ผู้ลงทุนจะสามารถเข้าไปลงทุนด้วยราคาที่ถูกลง และมองโอกาสในการรับผลตอบแทนจากการกำไรในระยะยาวได้”นายพงศ์พิเชษฐ์ กล่าว
สำหรับบลจ.กสิกรไทย เตรียมจ่ายเงินปันผลกองทุนรวมอสังหาริมทรัพย์ จำนวน 4 กองทุน ประกอบด้วย กองทุนรวมอสังหาริมทรัพย์เคพีเอ็น (KPNPF) ในอัตรา 0.1400  บาทต่อหน่วย สำหรับผลการดำเนินงานตั้งแต่วันที่ 1 เม.ย.- 30 มิ.ย.2558  กองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ ไลฟ์ไตล์ (MJLF) ในอัตรา 0.2500 บาทต่อหน่วย สำหรับผลการดำเนินงานตั้งแต่วันที่ 1 เม.ย.- 30 มิ.ย.2558 กองทุนรวมสิทธิการเช่าอสังหาริมทรัพย์โกลด์ (GOLDPF) ในอัตรา 0.1620 บาทต่อหน่วย สำหรับผลการดำเนินงานตั้งแต่วันที่ 1 ม.ค.- 30 มิ.ย.2558 และกองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (CTARAF) ในอัตรา 0.0550 บาทต่อหน่วย สำหรับผลการดำเนินงานตั้งแต่วันที่ 1 เม.ย.- 30 มิ.ย.2558 
ทั้งนี้ ทั้ง  4 กองทุนจะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในสมุดทะเบียน ณ เวลา 8.00 น. ของวันที่ 4 ก.ย.2558  และมีกำหนดจ่ายเงินปันผลดังกล่าวพร้อมกันในวันที่ 18 ก.ย.2558  นี้ รวมมูลค่าเงินปันผลทั้งสิ้นกว่า 158 ล้านบาท